CELEX: 62014TN0779
Language: mt
Date: 2014-11-26 00:00:00
Title: Kawża T-779/14: Rikors ippreżentat fis- 26 ta’ Novembru 2014 – Is-Slovakkja vs Il-Kummissjoni

16.3.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 89/27
            
         Rikors ippreżentat fis-26 ta’ Novembru 2014 – Is-Slovakkja vs Il-Kummissjoni
   (Kawża T-779/14)
   (2015/C 089/33)
   Lingwa tal-kawża: l-Islovakk
   
      Partijiet
   
   
      Rikorrenti: Ir-Repubblika Slovakka (rappreżentant: B. Ricziová, aġent)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-deċiżjoni tal-Kummissjoni, li tinsab fl-ittra tal-24 ta’ Settembru 2014, li permezz tagħha l-Kummissjoni tordna lir-Repubblika Slovakka li tagħmel disponibbli r-riżorsi finanzjarji li jikkorrispondu mat-telf ta’ riżorsi proprji tradizzjonali;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               1.
            
            
               L-ewwel motiv ibbażat fuq in-nuqqas ta’ kompetenza tal-Kummissjoni
               Skont ir-Repubblika Slovakka, il-Kummissjoni ma hijiex kompetenti sabiex tadotta d-deċiżjoni kkontestata. Ebda dispożizzjoni tad-dritt tal-Unjoni Ewropea ma tagħti lill-Kummissjoni s-setgħa li taġixxi hekk kif għamlet fl-adozzjoni tad-deċiżjoni kkontestata, jiġifieri li wara l-kwantifikazzjoni tal-ammont tat-telf tar-riżorsi proprji tradizzjonali fil-forma ta’ dazji fuq l-importazzjoni mhux miġbura, tordna lil Stat Membru, li ma kienx responsabbli mill-kalkolu u mill-ġbir ta’ dawn id-dazji, li jagħmel disponibbli lill-Kummissjoni riżorsi finanzjarji għall-ammont iffissat minnha, li fil-fehma tal-Kummissjoni, jikkorrispondi mat-telf allegat.
            
         
               2.
            
            
               It-tieni motiv ibbażat fuq il-ksur tar-rekwiżit ta’ ċertezza legali
               Skont ir-Repubblika Slovakka, anki jekk il-Kummissjoni kienet kompetenti sabiex tadotta d-deċiżjoni kkontestata (quod non), fil-każ ineżami hija kisret il-prinċipju ta’ ċertezza legali. L-obbligu impost permezz tad-deċiżjoni kkontestata fuq ir-Repubblika Slovakka ma kienx, fil-fehma tagħha, raġonevolment prevedibbli qabel l-adozzjoni tagħha.
            
         
               3.
            
            
               It-tielet motiv ibbażat fuq eżerċizzju inkorrett ta’ kompetenza min-naħa tal-Kummissjoni
               Anki jekk il-Kummissjoni kienet kompetenti sabiex tadotta d-deċiżjoni kkontestata u li, bl-adozzjoni tad-deċiżjoni kkontestata kienet aġixxiet konformement mal-prinċipju ta’ ċertezza legali (quod non), ir-Repubblika Slovakka tikkunsidra li f’dan il-każ il-Kummissjoni ma eżerċitatx il-kompetenza tagħha b’mod korrett. Fl-ewwel lok, il-Kummissjoni wettqet żball manifest ta’ evalwazzjoni, peress li tirrikjedi mingħand ir-Repubblika Slovakka riżorsi finanzjarji minkejja li t-telf ta’ riżorsi proprji tradzzjonali jew ma seħħx bl-ebda mod jew, għall-kumplament, ma seħħx minħabba konsegwenza diretta tal-avvenimenti li l-Kummissjoni tattribwixxi lir-Repubblika Slovakka. Fit-tieni lok, il-Kummissjoni kisret id-drittijiet tad-difiża tar-Repubblika Slovakka kif ukoll il-prinċipju ta’ amministrazzjoni tajba.
            
         
               4.
            
            
               Ir-raba’ motiv ibbażat fuq motivazzjoni insuffiċjenti tad-deċiżjoni kkontestata
               Fil-kuntest ta’ dan il-motiv, ir-Repubblika Slovakka ssostni li l-motivazzjoni tad-deċiżjoni kkontestata għandha diversi difetti li jiġġustifikaw li tiġi kkunsidrata bħala insuffiċjenti, li jirrappreżenta ksur tal-forom proċedurali sostanzjali u li fl-istess ħin tmur kontra r-rekwiżit ta’ ċertezza legali. Skont ir-Repubblika Slovakka, fid-deċiżjoni kkontestata l-Kummissjoni ma indikatx il-bażi legali tad-deċiżjoni tagħha. Minbarra dan, hija bl-ebda mod ma kkjarifikat l-oriġini u l-fondatezza ta’ wħud mill-konklużjonijiet tagħha. Fl-aħħar nett, skont ir-Repubblika Slovakka, il-motivazzjoni tad-deċiżjoni kkontestata, taħt ċerti aspetti, ma hijiex ċara.